ขี้แพ้ชวนตี! GENCO จ่ออุทธรณ์ หลังชวดโรงไฟฟ้าขยะ 50MW
ขี้แพ้ชวนตี! GENCO จ่ออุทธรณ์ หลังชวดโรงไฟฟ้าขยะ 50MW
2 พ.ย. 2559

นายอิทธิฤทธิ์ วิภูศิริ รองกรรมการผู้จัดการ บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO เปิดเผยว่า บริษัทพร้อมที่จะใช้สิทธิอุทธรณ์โครงการรับซื้อไฟฟ้าจากขยะอุตสาหกรรม หลังจากที่ไม่ได้รับคัดเลือกให้เข้าร่วมโครงการ โดยขณะนี้รอดูขั้นตอนของคณะกรรมการกำกับกิจการพลังงาน (กกพ.) ที่จะมีออกมาซึ่งบริษัทก็พร้อมจะใช้ทุกช่องทางเพื่อปฏิบัติให้เป็นไปข้อกำหนดขณะที่ยังมองโอกาสศึกษาการผลิตไฟฟ้าจากพลังงานประเภทอื่นๆ เพิ่มเติม แม้จะพลาดโอกาสการผลิตไฟฟ้าจากขยะอุตสาหกรรม ที่นับเป็นการต่อยอดของธุรกิจกำจัดกากอุตสาหกรรมซึ่งเป็นธุรกิจหลักของบริษัทก็ตาม
“เรายังไม่ทราบว่าเราไม่ผ่านเพราะอะไร เพราะกกพ.ประกาศรายชื่อผู้ที่ได้รับการคัดเลือกออกมาเท่านั้น เรายังไม่ทราบรายละเอียด ก็รอดูว่า กกพ.จะออกประกาศเพิ่มเติมหรือไม่ ถ้าเปิดให้อุทธรณ์ได้เราก็พร้อมจะดำเนินการทุกช่องทางให้เป็นไปตามขั้นตอน” นายอิทธิฤทธิ์ กล่าว
อนึ่ง GENCO ได้ยื่นเสนอขายไฟฟ้าจากขยะอุตสาหกรรม 2 โครงการ โดยโครงการแรกมีกำลังการผลิตติดตั้ง 9.9 เมกะวัตต์ตั้งอยู่ในนิคมอุตสาหกรรมปิ่นทอง จ.ชลบุรี และโครงการที่สองมีกำลังการผลิต 9.9 เมกะวัตต์ในนิคมอุตสาหกรรมมาบตาพุด จ.ระยอง ซึ่งเมื่อสัปดาห์ก่อนกกพ.ประกาศรายชื่อผู้ที่ได้รับคัดเลือก 7 โครงการ กำลังผลิตรวม 41.83 เมกะวัตต์ จากเป้าหมายการรับซื้อไฟฟ้าตามกำลังการผลิตติดตั้งไม่เกิน 50 เมกะวัตต์ แต่ไม่มีชื่อของกลุ่ม GENCO ได้รับคัดเลือก
นายอิทธิฤทธิ์ กล่าวว่า บริษัทมีความตั้งใจที่จะดำเนินโครงการผลิตไฟฟ้าจากขยะอุตสาหกรรม เพื่อเป็นการต่อยอดของธุรกิจหลักที่มีอยู่ และมีความเป็นไปได้มากที่สุดเมื่อเทียบกับการผลิตไฟฟ้าจากเชื้อเพลิงประเภทอื่นที่บริษัทไม่ได้เป็นเจ้าของเชื้อเพลิง แต่หลังจากนี้บริษัทก็จะศึกษาโอกาสการลงทุนผลิตไฟฟ้าจากเชื้อเพลิงประเภทอื่นเพิ่มเติม ก่อนตัดสินใจเข้าไปร่วมยื่นข้อเสนอขายไฟฟ้า
สำหรับการก่อสร้างโรงงานเพื่อผลิตเชื้อเพลิงขยะอัดแท่ง (Refuse Derived Fuel:RDF) จากขยะกากอุตสาหกรรมไม่อันตรายแห่งแรกของบริษัทที่มีกำลังผลิตกว่า 200 ตัน/วันนั้น ขณะนี้ยังคงเดินหน้าตามแผนงาน โดยเตรียมจะเดินเครื่องผลิตในต้นปี 60 เพื่อจำหน่ายให้กับกลุ่มลูกค้าอื่น ๆ รวมถึงกลุ่มผู้ผลิตไฟฟ้าจากขยะอุตสาหกรรมอื่น และมีความเป็นไปได้ที่จะสร้างโรงงาน RDF แห่งที่ 2 ขนาดใกล้เคียงกันในปีหน้าด้วย เพื่อรองรับปริมาณขยะกากอุตสาหกรรมไม่อันตรายในตลาดมีอยู่จำนวนมาก
ทั้งนี้ GENCO จะยังคงดำเนินธุรกิจการกำจัดกากอุตสาหกรรมเป็นหลัก แต่ก็ไม่ได้ปิดโอกาสในธุรกิจอื่นอย่างธุรกิจไฟฟ้า ซึ่งหากรัฐบาลจะเปิดการรับซื้อไฟฟ้าจากพลังงานทดแทนอื่น ทั้งขยะชุมชน หรือชีวมวล ก็พร้อมที่จะไปศึกษาเงื่อนไขหรือรายละเอียดก่อนตัดสินใจว่าจะเข้าร่วมเสนอขายไฟฟ้าหรือไม่ ส่วนธุรกิจอสังหาริมทรัพย์ จะลดบทบาทลงโดยการดำเนินธุรกิจขึ้นอยู่กับที่ดินรอการพัฒนา (land bank)  ที่มีอยู่เป็นหลัก และจะให้บริษัทลูกเป็นผู้ดำเนินการในส่วนนี้แทน